पाँचों मुख्य तत्त्व प्राकृतिक देन हैं, जब प्रकृति प्रदूषण का शिकार हो गई है, तो मानव भी प्रदूषित होगा ही, इसमें कोई संदेह नहीं है। तभी तो छोटी आयु में ही बच्चों में असाध्य रोग दिखने को मिल रहे हैं। हम प्रकृति को, आधुनिकता को पोषित करने के कारण, आघात लगा रहे हैं, यही आघात मानव में जन्मजात चिड़चिड़ापन, अवसाद, रक्तचाप, हृदयाघात, मधुमेह, तनाव, असंतोष, क्रोध, गुर्दे, आदि भयानक बीमारियाँ के रूप में उभर कर सामने आ रहा है। उपरोक्त बीमारियाँ 50 वर्ष के उपरांत सुनने में आती थीं, परन्तु अब बच्चे भी इन बीमारियों से ग्रस्त देखे जा सकते हैं। अगर प्रदूषण इसी प्रकार लगातार बढ़ता रहा तो जन्मजात बीमारियों की स्थिति अत्यन्त भयावह हो जाएगी।